Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2021/C 514/05)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Carne de Ávila“

ELi nr: PGI-ES-0093-AM02 – 12. detsember 2019

KPN( )KGT (X)

1. Taotlejate rühm ja õigustatud huvi

Consejo Regulador de la Indicación Geográfica Protegida „Carne de Ávila“ (kaitstud geograafilise tähise „Carne de Ávila“ reguleeriv asutus) Padre Tenaguillo 8 05004 Ávila Spain (Hispaania)

Tel +34 920352228

E-post: consejoregulador@carnedeavila.org

Reguleeriv asutus on ametlikult tunnustatud kui kaitstud geograafilise tähise „Carne de Ávila“ haldusasutus vastavalt 12. mai 2015. aasta seaduse nr 6/2015 (piirkonnaüleste kaitstud päritolunimetuste ja kaitstud geograafiliste tähiste kohta) esimesele lisasättele ning üks selle konkreetseid ülesandeid on teha ettepanekuid tootespetsifikaadi muutmiseks.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu [kontrolliasutus, riiklikud nõuded]

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset dokumenti) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

5. Muudatus(ed)

5.1. Toote kirjeldus

Muudetakse tootespetsifikaadi B osa („Toote kirjeldus“) ja koonddokumendi punkti 3.2 („Punktis 1 esitatud nimetusele vastava toote kirjeldus“), et parandada viidet SEUROPi liigitusskaalale.

Kõnealune lõik oli varem sõnastatud järgmiselt:

„Rümbal võib kasutada kaitstud geograafilist tähist ainult juhul, kui selle lihakus on vastavalt Euroopa rümpade klassifitseerimissüsteemile O ja U+ vahel ja selle rasvasus on 2–4.“

See asendatakse järgmisega:

„Rümbal võib kasutada kaitstud geograafilist tähist ainult juhul, kui selle lihakus on vastavalt Euroopa rümpade klassifitseerimissüsteemile U+ ja O vahel ja selle rasvasus on 2–4.“

Koonddokumendi punkti 3.2 („Punktis 1 esitatud nimetusele vastava toote kirjeldus“) tabelisse lisatakse ka rida „S“.

Varasem tabel:

Rasvasusklass 1 1+ 2– 2 2+ 3– 3 3+ 4– 4 4+ 5– 5 Lihakusklass E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P-

Muudetud tabel:

Rasvasusklass 1 1+ 2– 2 2+ 3– 3 3+ 4– 4 4+ 5– 5 Lihakusklass S E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Põhjendus muudatuse tegemiseks toote kirjeldust käsitlevas osas

Toote kirjeldust käsitleva osa muutmise eesmärk on viia see kooskõlla täiskasvanud veiste liha klassifitseerimise süsteemis SEUROP kasutatava nomenklatuuriga.

5.2. Geograafiline piirkond

Muudetakse tootespetsifikaadi C osa („Geograafiline piirkond“) ja koonddokumendi punkti 4 („Geograafilise piirkonna täpne määratlus“), laiendades tootmispiirkonda, et hõlmata järgmised territooriumid:

Varem oli osa „Andaluusia autonoomne piirkond“ sõnastatud järgmiselt:

„Andaluusia autonoomne piirkond:

Huelva: Sierra

Jaén: Sierra Morena

Sevilla: Sierra Norte“

Pärast Córdoba provintsis asuvate omavalitsusüksuste Pedroches, La Sierra ja Campiña Baja lisamist on selle osa sõnastus järgmine:

„Andaluusia autonoomne piirkond:

Córdoba: Pedroches, La Sierra ja Campiña Baja

Huelva: Sierra

Jaén: Sierra Morena

Sevilla: Sierra Norte“

Varem oli osa „Castilla-La Mancha autonoomne piirkond“ sõnastatud järgmiselt:

„Castilla-La Mancha autonoomne piirkond:

Ciudad Real: Montes Norte, Campo de Calatrava, Montes Sur ja Pastos

Toledo: Talavera, Torrijos, Sagra-Toledo, La Jara, Montes de Navahermosa ja Monte de los Yébenes“

Pärast kõikide Guadalajara provintsi omavalitsusüksuste lisamist on selle osa sõnastus järgmine:

„Castilla-La Mancha autonoomne piirkond:

Ciudad Real: Montes Norte, Campo de Calatrava, Montes Sur ja Pastos

Guadalajara: kõik omavalitsusüksused

Toledo: Talavera, Torrijos, Sagra-Toledo, La Jara, Montes de Navahermosa ja Monte de los Yébenes“

Varem oli osa „Castilla-Leóni autonoomne piirkond“ sõnastatud järgmiselt:

„Castilla-Leóni autonoomne piirkond:

Ávila: kõik omavalitsusüksused

Burgos: Demanda

León: La Montaña de Riaño

Palencia: Guardo ja Cervera

Salamanca: kõik omavalitsusüksused

Segovia: kõik omavalitsusüksused

Soria: Pinares

Valladolid: Centro, Sur ja Sureste

Zamora: Sayago“

Pärast Leóni provintsi omavalitsusüksuse Sahagún ja Zamora provintsi omavalitsusüksuse Duero Bajo lisamist on selle osa sõnastus järgmine:

„Castilla-Leóni autonoomne piirkond:

Ávila: kõik omavalitsusüksused

Burgos: Demanda

León: La Montaña de Riaño ja Sahagún

Palencia: Guardo ja Cervera

Salamanca: kõik omavalitsusüksused

Segovia: kõik omavalitsusüksused

Soria: Pinares

Valladolid: Centro, Sur ja Sureste

Zamora: Sayago ja Duero Bajo“

Varem oli osa „Extremadura autonoomne piirkond“ sõnastatud järgmiselt:

„Extremadura autonoomne piirkond:

Cáceres: kõik omavalitsusüksused

Badajoz: Alburquerque, Mérida, Don Benito, Puebla Alcocer, Herrera Duque, Badajoz, Almendralejo, Olivenza, Jerez de los Caballeros ja Llerena“

Pärast Badajozi provintsi omavalitsusüksuste Castuera ja Azuaga lisamist – mis tähendab, et nüüd on hõlmatud kõik selle provintsi omavalitsusüksused – on selle osa sõnastus järgmine:

„Extremadura autonoomne piirkond:

Cáceres: kõik omavalitsusüksused

Badajoz: kõik omavalitsusüksused

Põhjendus selle muudatuse tegemiseks tootmispiirkonda käsitlevas osas

Tootmispiirkonda laiendatakse, et hõlmata Guadalajara provintsi kõik põllumajanduspiirkonnad, Córdoba provintsi omavalitsusüksused Pedroches, La Sierra ja Campiña Baja, Leóni provintsi omavalitsusüksus Sahagún, Zamora provintsi omavalitsusüksus Duero Bajo ning Badajozi provintsi omavalitsusüksused Castuera ja Azuaga.

Muudatus on põhjendatud, kuna lisatud omavalitsusüksuste tingimused on samad mis tootespetsifikaadis sätestatud tootmispiirkonda juba kuuluvatel omavalitsusüksustel. Selle kinnituseks on pädevale asutusele kättesaadavaks tehtud Ávila Katoliikliku Ülikooli uuring, millega toetatakse kaitstud geograafilise tähise „Carne de Ávila“ tootespetsifikaadi muutmist.

Selle muudatusega lisatavate põllumajanduspiirkondade füüsilise keskkonna ja kliima ning juba tootmispiirkonda kuuluvate omavalitsusüksuste topograafia, mullastikutingimuste ja kliima vahel on palju sarnasusi.

Mulla kasutusviisid ja taimestik on samuti ühesugused. Lisatavate omavalitsusüksuste põllumajandusettevõtted, kus kasvatatakse Avileña-Negra Ibérica tõugu veiseid, vastavad kõikidele tootespetsifikaadi nõuetele, mis käsitlevad geneetikat, sööta, loomkoormust ja aretustavasid.

Kuna lisatavad omavalitsusüksused asuvad tootespetsifikaadiga juba hõlmatud omavalitsusüksuste läheduses ning on oma füüsilise keskkonna, kliima ja taimestiku poolest viimastega väga sarnased, siis seisneks selle kaitstud geograafilise tähise tootmispiirkonna muudatuse heakskiitmine üksnes selle praeguste geograafiliste piiride laiendamises, et hõlmata kaitstud geograafilise tähise „Carne de Ávila“ tootmispiirkonnaga sellega juba külgnevad või mõnel juhul sellega lausa ümbritsetud omavalitsusüksused.

Guadalajara provints (lisatakse kõik selle põllumajandusega tegelevad omavalitsusüksused) piirneb tootespetsifikaadis sätestatud tootmispiirkonda kuuluvate Segovia, Madridi ja Terueli provintsidega. Guadalajara geograafilised tingimused on samad mis teistelgi Pürenee poolsaare keskosa kõrgplatoodel paiknevatel provintsidel. Guadalajarat seovad Segovia, Madridi ja Terueliga ka Ibeeria mäed, mis tähendab, et neil on sarnased keskplatoole iseloomulikud kliimatingimused ning ühtmoodi mitmekesine taimestik (iilekstamme-, Sabiina kadaka, männi-, tamme- ja pöögisalud).

Córdoba provints piirneb provintsidega, mis juba kuuluvad tootespetsifikaadis sätestatud geograafilisse piirkonda: Sevilla ja Badajoz läänes ning Badajoz ja Ciudad Real põhjas. Córdoba on jagatud kolmeks geograafiliseks piirkonnaks: Sierra Morena põhjas, Guadalquiviri org keskel ja Sierra Nevada mäestik lõunas. Lisatav piirkond hõlmab omavalitsusüksusi Pedroches, La Sierra ja Campiña Baja, mis piirnevad Sevilla, Badajozi ja Ciudad Reali provintsidega, mis juba kuuluvad tootespetsifikaadis sätestatud tootmispiirkonda.

Kaitstud geograafilise tähise „Carne de Ávila“ tootespetsifikaadi muutmist toetav uuring näitab, et kõnealuse muudatusega lisatavatel uutel territooriumidel on samad looduslikud tingimused kui tootespetsifikaadis algselt määratletud geograafilisel piirkonnal, nii et pärast muudatuse kehtima hakkamist hõlmatud piirkonna omadused on sama ühtsed kui varasemal piirkonnal, ilma et selle järjepidevus muutuks. Need ühised omadused tulenevad peamiselt käesoleva muudatusega lisatavate omavalitsusüksuste ja juba tootmispiirkonda kuuluvate omavalitsusüksuste geograafilisest lähedusest.

Kavandatava muudatusega lisatavate provintside pinnamood on vahelduv: platoodepealsed tasandikud, laiuvad orud ja mägised alad. Kuna praeguse tootmispiirkonna maastik on mitmekesine – seal on nii sügavaid orge, kitsaid kuristikke, teravaid mäetippe, järske nõlvasid ja laiuvaid platoosid, samuti dehesa-alasid (traditsiooniline maaharimise, karjakasvatuse ja metsamajanduse süsteem, mille puhul kasvatatakse karja ekstensiivselt väheviljakatel või mittepõllumajanduslikel maadel), kus maastik on ühtlasem, – siis on nad kõik väga sarnased.

Duero Bajo omavalitsusüksuses domineerivad väljakujunemata pruunmullad, mis on liivase tekstuuriga ning milles leidub märkimisväärses koguses liivakivi, konglomeraate ja detriiti. Guadalajara provintsi omavalitsusüksustes esinevad valdavalt väljakujunemata pruunmullad ja leostunud mullad. Väljakujunemata pruunmuldadele annab tekstuuri liivsavimuld, mida iseloomustab aluskivimit kattev lubjakivi ja kurrulised kriidistruktuurid. Córdoba provintsis esinevad valdavalt väljakujunemata pruunmullad ja kahkjad leetunud mullad ning mõnes piirkonnas vulkaanilised mullad.

Võttes arvesse, et tootespetsifikaadis juba määratletud geograafilises piirkonnas on ülekaalus väljakujunemata pruunmullad ja leostunud mullad ning vähemal määral mineraalsed mägimullad ja kahkjad leetunud mullad, siis on lisatavad piirkonnad nii mullastikutingimuste kui ka geoloogilise aluskihi poolest nendega väga sarnased.

Lisatavatel piirkondadel on samasugune taimestik mis praegusel kaitstud geograafilise tähisega tootmispiirkonnal: võsamaa, milles leidub tammevõsa, vaigu-kiviroosikut, leetpõõsast, aed-liivateed ja rohkeõielist luudpõõsast; dehesad, mida katavad tamme-, Sabiina kadaka, iilekstamme ja kadakasalud, ning mägismaa, kus domineerivad männisalud.

Nendes piirkondades valitsevad mõõdukas vahemereline ja külm mõõdukas vahemereline kliima. Guadalajara omavalitsusüksustes on keskplatoole iseloomulik kliima (pikad, kuumad ja kuivad suved; pikad ja karmid talved; ning lühikesed, pehmed kevaded ja sügised), aastane sademete hulk 700–900 millimeetrit ja mitmekesine taimestik (tamme-, Sabiina kadaka, iilekstamme-, männi- ja mõned pöögisalud). Córdobas ja selle omavalitsusüksustes valitseb kontinentaalne vahemereline kliima, kus talved on pehmed, suved väga kuumad ja aastane sademete hulk on 600–750 millimeetrit, mis sajab maha peamiselt oktoobri ja aprilli vahel.

Need tingimused on tootespetsifikaadis juba kehtestatud ning mõjutavad loomakasvatustavasid, sealhulgas rändkarjatamist ja ekstensiivset veisekasvatust. Tõu laialdase leviku, selle eluasemeks olevate piirkondade mitmekesisuse ning rändkarjatamise käigus veiste ühest kohast teise ajamise tõttu esineb neis tingimustes suuri erinevusi. Veiseid karjatatakse dehesadel, orgudes ja mägedes. Mägismaal on suved jahedad ja talved väga külmad, esineb käredat pakast. Seevastu dehesadel on tavaliselt väga kuumad ja kuivad suved ning pehmed talved.

Mis puudutab tõugu, siis nähakse tootespetsifikaadis ette, et veised peavad olema kas Avileña-Negra Ibérica tõugu või saadud Avileña-Negra Ibérica tõugu emasloomade ning šarolee (Charolais) või limusiini (Limousin) tõugu isasloomade (šarolee ja limusiini tõud on Hispaanias kohandunud tõud) esimesel ristamisel.

Sellega seoses vastab käesoleva muudatusega hõlmatud uus geograafiline piirkond algsele geograafilisele piirkonnale nii ajaloolises kui ka põllumajanduslikus mõttes. Nagu nähtub kaitstud geograafilise tähise „Carne de Ávila“ tootespetsifikaadi muutmist toetavast uuringust, on Avileña-Negra Ibérica tõugu veised nendes omavalitsusüksustes tavapäraselt levinud ja neid on seal pidevalt kasvatatud juba sajandeid.

Lisaks registreeritakse kõik põllumajandusettevõtetes sündinud Avileña-Negra Ibérica tõugu kariloomad selle tõu tõuraamatus. Lisatavates omavalitsusüksustes on emasloomad klassifitseeritud vastavalt nende välimusele ja kantud Avileña-Negra Ibérica tõuraamatusse. Sama kehtib ka Avileña-Negra Ibérica tõugu isasloomade kohta, keda kasutatakse aretuseks ettenähtud emasloomade taastootmiseks.

Avileña-Negra Ibérica tõugu aretusloomade kasvatamisel järgitakse samu meetodeid, kasutades olemasolevaid loodusvarasid ekstensiivse karjakasvatamise või rändkarjatamise kaudu, tarvitades looduse ande, kaitstes keskkonda ja hoolitsedes loomade heaolu eest.

Tootespetsifikaadis viidatakse ekstensiivsetele meetoditele, millele on iseloomulik väike loomkoormus ehk keskmiselt 0,2–0,4 loomühikut hektari kohta piirkondades, kus tõugu karjatatakse traditsioonilisel viisil. Uuringud näitavad, et tootespetsifikaati lisatavas piirkonnas, kus põllumajandusettevõtted kasutavad loodusvarasid ja kus loomkoormus on väiksem kui 0,4 loomühikut hektari kohta, kasutatakse ekstensiivset karjakasvatust.

Uute piirkondade põllumajandusettevõtted kasutavad tootespetsifikaadis kirjeldatud aretusmeetodeid ehk loomulikku paaritamist.

Tootespetsifikaadi praeguses versioonis määratletud geograafiline piirkond on 12 172 491 hektari suurune. Taotletud muudatus suurendaks seda 20 %, lisades veel 2 543 196 hektarit.

Geograafilise piirkonna laiendamine kajastub tootmisnäitajates. Tootespetsifikaadiga hõlmatavates uutes piirkondades tegutsevate põllumajandusettevõtete andmetel suureneb toodang hinnanguliselt 19 % ehk ligikaudu 900 veise võrra aastas, võrreldes 2018. aastal toodetud 4 700 rümbaga.

Selle arvutuse tegid kaitstud geograafilise tähise „Carne de Ávila“ tootespetsifikaadi muutmist toetava uuringu autorid, kasutades geograafilisi ja kartograafilisi andmebaase, mille põllumajandus-, kalandus- ja toiduministeerium on üldsusele kättesaadavaks teinud.

Geograafilist piirkonda tuleks laiendada selleks, et see hõlmaks kogu piirkonda, kus Avileña-Negra Ibérica tõugu veiseid Hispaanias tavapäraselt kasvatatakse. Nimelt toodetakse „Carne de Ávila“ toodet seda tõugu veiste lihast. Sellega luuakse seos geograafilise piirkonna ning toote kvaliteedi, omaduste, maine ja muude aspektide vahel. Lisataval piirkonnal on toodet geograafilise piirkonnaga siduvate omadustega võrdväärsed omadused ning seal kasvatatakse kõnealust tõugu samu meetodeid kasutades.

5.3. Päritolutõend

1. Tootespetsifikaadi D osa („Toote pärinemist asjaomasest piirkonnast tõendav dokument“) punkti 2 muudetakse järgmiselt: „Kõik loomakasvatusettevõtetes peetavad KGT registritesse kantud veised identifitseeritakse eraldi, nagu on ette nähtud kehtivate õigusaktidega. Avileña-Negra Ibérica tõugu veiste identifitseerimine hõlmab ka nende kandmist tõuraamatusse koos loomale sündides antud identifitseerimiskoodiga, mis koosneb tema päritoluettevõtet tähistavast akronüümist, millele järgneb tema sünniaasta kaks viimast numbrit ja number, mis näitab mitmendana ta kõnealusel aastal selles põllumajandusettevõttes sündis, ning kaitstud geograafilise tähise logost.“ Seda lõiku täiendatakse viitega vajadusele pidada arvestust ametlike ja tõuraamatu tunnuskoodide vahelise vastavuse üle ning asendatakse järgmisega: „Kõik loomakasvatusettevõtetes peetavad KGT registritesse kantud veised identifitseeritakse eraldi, nagu on ette nähtud kehtivates õigusaktides. Avileña-Negra Ibérica tõugu veised kantakse ka tõuraamatusse sünnijärgse identifitseerimiskoodiga, mis koosneb tema päritoluettevõtet tähistavast akronüümist, millele järgneb tema sünniaasta kaks viimast numbrit ja number, mis näitab mitmendana ta kõnealusel aastal selles põllumajandusettevõttes sündis. Ametlike ja tõuraamatu tunnuskoodide vastavuse üle tuleb arvestust pidada.“ Põhjendus selle muudatuse tegemiseks päritolutõendit käsitlevas osas Kõnealune muudatus tehakse selguse huvides: ametlike tunnuskoodide ja tõuraamatu tunnuskoodide vahelise vastavuse tagamine on kontrolli eesmärgil kasulik, kuna see lihtsustab kontrollide tegemist ja hõlbustab inspekteerimist.

2. Tootespetsifikaadi D osa („Toote pärinemist asjaomasest piirkonnast tõendav dokument“) punkti 3 lõppu lisatakse järgmine tekst: „Tootespetsifikaadi nõuetele vastavad rümbad tuleb tähistada ja märgistada nii, et neid oleks võimalik tükeldamise ajal identifitseerida. Pärast rümpade kontrollimist, et kinnitada neile määratud liigitust ja nende vastavust käesolevas tootespetsifikaadis sätestatud lihakusele, rasvasusele ja värvusele kehtestatud nõuetele, tuleb tapamajas märgistada kõik rümbad, mida ettevõtja arvates saab märgistada kaitstud geograafiline tähisega.“ Põhjendus selle muudatuse tegemiseks päritolutõendit käsitlevas osas Kõnealune muudatus tehakse selguse huvides. Uus tekst aitab tapamajas teha järelevalvet ja erikontrolle, mis lihtsustavad vastavuskontrollide tegemist, määrates kindlaks aspektid, mida tuleb rümba märgistamisel kontrollida.

5.4. Tootmismeetod

1. Muudetakse tootespetsifikaadi E osa („Tootmismeetod“), jättes sellest välja punkti 7, milles käsitleti partnerluslepinguid ja mis oli sõnastatud järgmiselt: „Partnerluslepingud. Kaitstud geograafilise tähise kasutamiseks sõlmitakse müügikohtadega partnerluslepingud, millega tagatakse nimetuse „Carne de Ávila“ all turustatava veiseliha päritolu ja kvaliteet.“ Põhjendus selle muudatuse tegemiseks tootmismeetodit käsitlevas osas Kõnealune muudatus tehakse selguse huvides. Väljajäetud lõik ei olnud norm, mis käsitleks tehnilisi üksikasju selle kohta, kuidas toode on saadud, märgistatud või pakendatud, seega ei tohiks see olla tootespetsifikaadi selle punkti osa. Partnerluslepingute sõlmimine on tihedamalt seotud kaitstud toote edendamise ja kaitsmise kohustusega, mis on usaldatud geograafilise tähise „Carne de Ávila“ reguleerivale asutusele 12. mai 2015. aasta seaduse nr 6/2015 (piirkonnaüleste kaitstud päritolunimetuste ja kaitstud geograafiliste tähiste kohta) artikli 16 lõike 1 alusel, kui tootmismeetodiga. Väljajäetud lõiku võis tõlgendada ka kohustuslikuna, mis kujutas endast tarbetut piirangut. Seega tähendab selle lõigu väljajätmine tootespetsifikaadis määratletud toote tootmise, märgistamise ja/või pakendamise seisukohast ebaoluliseks peetava teabe eemaldamist, ilma et muudetaks eespool loetletud tegevusi.

2. Tootespetsifikaadi E osa („Tootmismeetod“) punkti 6 lisatakse järgmine tekst: „Ettevõtjaid, kes fileerivad, pakendavad ja märgistavad tooteid lõpptarbija jaoks, kontrollitakse, et tagada kaitstud veiseliha päritolu ja kvaliteet ning vastavusmärgistuse nõuetekohane kasutamine.“ Põhjendus selle muudatuse tegemiseks tootmismeetodit käsitlevas osas See muudatus tehakse selguse huvides. Uus lõik on toote märgistamist ja pakendamist käsitlev norm, mis lisab selgust seoses ettevõtjatega, kes toote märgistavad või pakendavad, ning hõlbustab nende toimingute kontrollimist.

5.5. Kontrolliasutus

Tootespetsifikaadi G osa („Kontrolliasutus“) muudetakse järgmiselt:

„Toiduainetööstuse peadirektoraat Põllumajandus-, toiduainete ja keskkonnaministeerium Paseo Infanta Isabel, 1 28014 Madrid

Tel +34 913475361/8477; Faks +34 913475700

E-post: dgia@magrama.es

„Toiduainetetööstuse peadirektoraat kontrollib kvaliteedikavade ja mahepõllumajanduse allpeadirektoraadi kaudu vastavust sellele tootespetsifikaadile, kohaldades geograafilise päritolu ja garanteeritud traditsiooniliste toodetega seotud muude kui viinamarjakasvatusega seonduvate toiduainete kvaliteedi vastavuskontrollisüsteemi, mis on osa keskvalitsuse pädevusse kuuluvast 2011.–2015. aasta riiklikust toiduahela seirekavast, kohaldades 2003. aasta 10. juuli viinamarja- ja veiniseaduse nr 24/2003 III jaotises sätestatud karistussüsteemi.“

Muudetakse kontrolliasutust käsitlevat teavet, et kajastada pädeva asutuse praegust ülesehitust, sealhulgas vastavuskontrolli eest vastutava asutuse veebisaiti ja kontaktandmeid. See lõik asendatakse järgmisega:

„Kaitstud geograafiline tähis „Carne de Ávila“ kuulub kvaliteedikavade ja mahepõllumajanduse allpeadirektoraadi kaudu toiduainetööstuse peadirektoraadi vastutusalasse. Tootespetsifikaatide vastavuskontrolli teeb:

Agencia de Información y Control Alimentarios (toidualase aruandluse ja kontrolli amet) Paseo Infanta Mercedes, 31 5a planta 28020 Madrid“

Põhjendus selle muudatuse tegemiseks kontrolliasutust käsitlevas osas

Selle muudatuse põhjuseks on asjaolu, et tootespetsifikaadi eelmises versioonis sisalduv siseriiklike õigusaktide kirjeldus on vananenud ega ole kõnealuse osa kohaldamisel asjakohane. Algne tekst asendatakse teabega asutuse kohta, kes kontrollib vastavust tootespetsifikaadile kooskõlas Euroopa Parlamendi ja nõukogu 21. novembri 2012. aasta määruse (EL) nr 1151/2012 (põllumajandustoodete ja toidu kvaliteedikavade kohta) artikli 37 lõike 1 punktiga b.

5.6. Märgistus

1. Asendatakse tootespetsifikaadi H osa („Märgistus“) punkt 3 ja koonddokumendi punkt 3.6 („Erieeskirjad registreeritud nimetusega toote märgistamise kohta“). Varem oli see sõnastatud järgmiselt: „Kui rümbaosad väljastatakse tükkidena, märgistatakse need reguleeriva asutuse välja antud lisamärgistega, millel on sama teave mis rümba märgistel.“ See asendatakse järgmisega: „Kui rümbaosad väljastatakse tükkidena, märgistatakse need nummerdatud lisamärgisega, mille väljastab reguleeriv asutus ja mis tagab nende jälgitavuse.“ Põhjendus selle muudatuse tegemiseks märgistust käsitlevas osas See muudatus tehakse selleks, et kohandada punkti 3 seda valdkonda käsitlevate konkreetsete õigusaktide ja kehtivate tavadega. Tootespetsifikaadis ja koonddokumendis oli varem märgitud, et kasutada tuleb sama teavet, mida on kasutatud [rümba] märgisel ning see tekitab probleeme mõne praeguse tükkide müümise viisi puhul. Uus sõnastus lihtsustab selle osa kohaldamist ja konkreetsete siseriiklike õigusaktide järgimist, võimaldades seostada toodet tema päritolupartiiga ja hõlbustades igal juhul jälgitavust. Seetõttu oli vaja seda osa muuta, kasutades lihtsamat sõnastust, mis lihtsustab selle rakendamist ning võimaldab ja hõlbustab igal juhul toote jälgitavust.

2. Tootespetsifikaadi H osa („Märgistus“) punktis 4 esitatud märgistusjuhised lisatakse koonddokumendi punkti 3.6 („Erieeskirjad registreeritud nimetusega toote märgistamise kohta“). Enne seda muudatust oli lõik sõnastatud järgmiselt: „Lisaks kohustuslikule teabele peavad „Carne de Ávila“ märgised sisaldama vähemalt järgmist: reguleeriva asutuse tunnuskood, ametlik tunnuskood, tapakuupäev, rümba number, reguleeriva asutuse logo, ELi KGT logo ja vöötkood.“ Pärast soovitud muudatuse vastuvõtmist on selle lõigu sõnastus järgmine: „Lisaks kohustuslikule teabele peavad „Carne de Ávila“ märgised sisaldama vähemalt järgmist: viitenumber, reguleeriva asutuse tunnuskood, ametlik tunnuskood, rümbaosa kirjeldus, tapakuupäev, päritolu, loa number, tükeldamise koht, rümba number, „Carne de Ávila“ reguleeriva asutuse logo, ELi kaitstud geograafilise tähise logo, vöötkood ja nimetus, mille all veiseliha turustatakse („ternera“ (vasikaliha), „añojo“ (mullikaliha või „novillo“ (noorveiseliha)). Põhjendus selle muudatuse tegemiseks märgistust käsitlevas osas See muudatus tehakse selleks, et tootespetsifikaat ja koonddokument oleks selles küsimuses omavahel rohkem kooskõlas. Nüüd sisaldavad need samu punkte, mida peavad sisaldama märgised.

5.7. Riiklikud nõuded

Tootespetsifikaadi I osa („Riiklikud nõuded“) on välja jäetud järgmine õigusaktide loetelu:

„Viinamarja-, veini- ja alkoholiseadus (2. detsembri 1970. aasta seadus nr 25/1970);

20. aprilli 1988. aasta määrus erinimetuse „Carne de Ávila“ ajutise tunnustamise kohta;

4. detsembri 1990. aasta määrus, millega kiidetakse heaks „Carne de Ávila“ erinimetuse ja seda reguleeriva asutuse eeskirjad;

10. novembri 1993. aasta määrus, millega muudetakse 4. detsembri 1990. aasta määrust, millega kiidetakse heaks erinimetust „Carne de Ávila“ käsitlevad eeskirjad;

toidutööstuse ja -turgude peadirektoraadi 27. aprilli 2011. aasta otsus, millega muudetakse kaitstud geograafilise tähisega „Carne de Ávila“ tootespetsifikaati;

piirkonnaüleste kaitstud päritolunimetuste ja kaitstud geograafiliste tähiste seadus (12. mai 2015. aasta seadus nr 6/2015)“

Põhjendus muudatuse tegemiseks riiklikke nõudeid käsitlevas osas

Viited õigusaktidele on välja jäetud, kuna enamik neist on pärast muutmist ja/või kehtetuks tunnistamist aegunud. Viited võib välja jätta ka seetõttu, et need viitavad üldistele õigusaktidele, ning seetõttu, et Euroopa Parlamendi ja nõukogu 21. novembri 2012. aasta määruses (EL) nr 1151/2012 (põllumajandustoodete ja toidu kvaliteedikavade kohta) ei nõuta, et tootespetsifikaat peab sisaldama seda riiklikke nõudeid käsitlevat osa.

KOONDDOKUMENT

„Carne de Ávila“

ELi nr: PGI-ES-0093-AM02 – 12. detsember 2019

KPN ( )KGT (X)

1. [KPNi või KGT] nimetus(ed)

Carne de Ávila

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Veised, kes sobivad kõnealuse KGTga kaitstud liha tootmiseks, peavad olema kas Avileña-Negra Ibérica tõugu või saadud Avileña-Negra Ibérica tõugu emasloomade ning šarolee (Charolais) või limusiini (Limousin) tõugu isasloomade (šarolee ja limusiini tõud on Hispaanias kohandunud tõud) esimesel ristamisel.

Vanuse järgi liigitatakse veiseid järgmiselt:

ternera (vasikas): loom, kelle tapavanus on kõige rohkem 12 kuud ja keda ema on imetanud vähemalt viis kuud;

añojo (mullikas): vähemalt viiekuuselt võõrutatud loom, kelle tapavanus on 12–24 kuud;

novillo (noorloom): loom, kelle tapavanus on 24–48 kuud.

Rümbal võib kasutada kaitstud geograafilist tähist ainult juhul, kui selle lihakus on vastavalt Euroopa rümpade klassifitseerimissüsteemile U+ ja O vahel ja selle rasvasus on 2–4.

Rasvasusklass 1 1+ 2– 2 2+ 3– 3 3+ 4– 4 4+ 5– 5 Lihakusklass S E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Kõnealustelt loomadelt saadud liha on puudutamisel tihke, kergelt niiske ja pehme tekstuuriga. Selle värvus on ere ja ulatub helepunasest purpurpunaseni. See sisaldab valget kuni kreemikat värvi rasva.

„Carne de Ávila“ liha peab olema laagerdunud vähemalt neli päeva.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Veiseid kasvatatakse ekstensiivselt ja/või järgitakse rändkarjatamise tava, kasutades kohalike karjamaade ja metsade ressursse (võsud ja tammetõrud). Rändkarjakasvatus on esivanematelt päritud tootmisviis, mille puhul kasutavad karjakasvatajad ära olemasolevaid loodusvarasid, ajades kariloomi eri aastaaegadel ühest kohast teise, pakkudes neile mitmekesiseid toitumisvõimalusi: suvel ja sügisel mägikarjamaad ning talvel ja kevadel dehesad (traditsiooniline maaharimise, karjakasvatuse ja metsamajanduse süsteem, mille puhul kasvatatakse karja ekstensiivselt väheviljakatel või mittepõllumajanduslikel maadel), kus kasvavad tammed (iilekstamm ja korgitamm). Veiseid kasvatatakse ekstensiivselt selle tõu jaoks traditsiooniliselt kasutatud karjamaadel, mis muidu jääksid tõenäoliselt kasutamata, ja nende loomkoormus on väike: keskmiselt 0,2–0,4 loomühikut hektari kohta. Kui toitu on vähe, saavad veised lisasööta, mis sisaldab teravilju, valgurikkaid taimi ja muud taimset päritolu toorainet ning vajalikke mineraalaineid ja vitamiine.

3.4. Tootmise erietapid, mis peavad toimuma määratletud geograafilises piirkonnas

Tapmisele minevad loomad sünnivad, neid kasvatatakse ja nuumatakse punktis 4 kirjeldatud geograafilises piirkonnas samades põllumajandusettevõtetes, kus kasvatatakse ulatuslikult aretuseks ettenähtud emasloomi.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Rümpade, rümbaosade ja tükkide identifitseerimise ja jälgitavuse tagamiseks on igal KGTga kaitstud rümbal teatav arv märgiseid. Kasutatakse järgmist märgistamissüsteemi:

1) rümbamärgised, millel on allpool kirjeldatud üksikasjalik teave, v.a rümbaosa liik;

2) rümbaosa märgised, millel on nõutav teave, näiteks rümbaosa liik (esikoot, sisetükk/välistükk jne);

3) kui rümbaosad väljastatakse tükkidena, märgistatakse need nummerdatud lisamärgisega, mille väljastab reguleeriv asutus ja mis tagab nende jälgitavuse;

4) lisaks kohustuslikule teabele peavad „Carne de Ávila“ märgised sisaldama vähemalt järgmist: viitenumber, reguleeriva asutuse tunnuskood, ametlik tunnuskood, rümbaosa kirjeldus, tapakuupäev, päritolu, loa number, tükeldamise koht, rümba number, „Carne de Ávila“ reguleeriva asutuse logo, ELi kaitstud geograafilise tähise logo, vöötkood ja nimetus, mille all veiseliha turustatakse („ternera“ (vasikaliha), „añojo“ (mullikaliha) või „novillo“ (noorveiseliha)).

4. Geograafilise piirkonna täpne määratlus

Avileña-Negra Ibérica tõugu veiseid kasvatatakse tootmispiirkonnas, mis hõlmab järgmisi põllumajanduspiirkondi (mis on rühmitatud provintside ja autonoomsete piirkondade kaupa):

Andaluusia autonoomne piirkond:

Córdoba: omavalitsusüksused Pedroches, La Sierra ja Campiña Baja

Huelva: Sierra

Jaén: Sierra Morena

Sevilla: Sierra Norte

Aragóni autonoomne piirkond:

Teruel: Serranía de Albarracín ja Maestrazgo

Castilla-La Mancha autonoomne piirkond:

Ciudad Real: Montes Norte, Campo de Calatrava, Montes Sur ja Pastos

Guadalajara: kõik omavalitsusüksused

Toledo: Talavera, Torrijos, Sagra-Toledo, La Jara, Montes de Navahermosa ja Monte de los Yébenes

Castilla-Leóni autonoomne piirkond:

Avila: kõik omavalitsusüksused

Burgos: Demanda

León: La Montaña de Riaño ja Sahagún

Palencia: Guardo ja Cervera

Salamanca: kõik omavalitsusüksused

Segovia: kõik omavalitsusüksused

Soria: Pinares

Valladolid: Centro, Sur ja Sureste

Zamora: Sayago ja Duero Bajo

Extremadura autonoomne piirkond:

Cáceres: kõik omavalitsusüksused

Badajoz: kõik omavalitsusüksused

La Rioja autonoomne piirkond: kõik omavalitsusüksused

Madridi autonoomne piirkond:

Lozoya Somosierra, Guadarrama, Area Metropolitana ja Sur Occidental

Töötlemine toimub järgmistes põllumajanduspiirkondades (liigitatuna provintside ja autonoomsete piirkondade kaupa):

Castilla-Leóni autonoomne piirkond:

Avila: kõik omavalitsusüksused

Salamanca: kõik omavalitsusüksused

Segovia: kõik omavalitsusüksused

Valladolid: Centro, Sur ja Sureste

Castilla-La Mancha autonoomne piirkond:

Toledo: Talavera ja Sagra-Toledo

Extremadura autonoomne piirkond:

Cáceres: Cáceres, Trujillo, Brozas, Valencia de Alcántara, Plasencia ja Hervás

Badajoz: Mérida, Badajoz ja Olivenza

Madridi autonoomne piirkond:

Lozoya Somosierra, Guadarrama, Area Metropolitana ja Sur Occidental

5. Seos geograafilise piirkonnaga

5.1. Geograafilise piirkonna eripära

a. Maastik

Mägiseid piirkondi iseloomustavad künklik maastik ja keerukad pinnavormid, millele on omased sügavad orud, kitsad kuristikud, järsud mäenõlvad ja avarad platood, mida räsivad sageli tugevad tormituuled ja lumetormid. Dehesad moodustavad ulatusliku laineliselt laiuva tasandiku, mis paikneb 300–1 200 meetri kõrgusel merepinnast.

b. Kliima

Kliima on väga mitmekesine, võttes arvesse tõu suurt levikuala, kõiki piirkondi, kus see on kohanenud, ja karjade liikumist rändkarjatamise käigus. Veiseid karjatatakse dehesadel, orgudes ja mägedes. Mägismaal on suved jahedad ja talved väga külmad, esineb käredat pakast. Seevastu dehesadel on suved tavaliselt väga kuumad ja kuivad ning talved pehmed.

c. Taimestik

Avileña-Negra Ibérica tõugu veiste karjatamiseks kasutatakse dehesasid, kus on ülekaalus rohumaad, taimekasvatusalad, võsastunud alad ja metsad.

On olemas ainult rohumaadest koosnevaid dehesasid, segatüüpi dehesasid (st taimekasvatusalad ja rohumaad) ning võsastunud alad. Ainult rohumaadest koosnevatel dehesadel on ülekaalus tamme-, Sabiina kadaka, iilekstamme- ja hariliku kadaka salud. Seal on tavaliselt ainult veidi puid, kuid suured rohualad. Taimekasvatusaladest ja rohumaadest koosnevatel segatüüpi dehesadel kasvavad tammed, iilekstammed ja aasataimed ning veised saavad toituda puudest (tammetõrud ja -võrsed) ja heinast.

Mägikarjamaadel on ülekaalus männisalud. Loomade rändkarjakasvatuse vajadus on tingitud sellest, et mäed on ühe osa aastast lumega kaetud.

5.2. Toote eripära

Kaitstud geograafilise tähisega „Carne de Ávila“ veiselihal on järgmised omadused.

Kõnealustelt loomadelt saadud liha on puudutamisel tihke, kergelt niiske ja pehme tekstuuriga. Selle värvus on ere ja ulatub helepunasest purpurpunaseni. Liha sisaldab valget kuni kreemikat värvi rasva ning seda hinnatakse üldiselt väga kõrgelt tänu selle õrnusele ning tugevale ja kvaliteetsele maitsele.

5.3. Seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Avileña-Negra Ibérica tõugu aretusloomad on kohalik veisetõug, mis on kõnealuses geograafilises piirkonnas juba ammu suurepäraselt kohanenud. Kõnealuse tõu osakaal üldises kariloomade populatsioonis suureneb pidevalt.

Algselt kasutati neid veoloomadena, kuid põllumajanduse mehhaniseerimise tulemusena sai neist lihatõug. Seetõttu hakati Avileña-Negra Ibérica tõugu loomi ristama teiste lihatõugude isasloomadega, kõige sagedamini šarolee ja limusiini tõugu veistega.

Need keskkonnaga suurepäraselt kohanenud kohalikku tõugu loomad kasutavad ära nende käsutuses olevaid loodusvarasid (taimestik, rohumaad, sööt, võsud ja tammetõrud). Emasloomade mitmekesine toit ning Avileña-Negra Ibérica tõugu veiste ja paremini kohandunud tõugudega esimesel ristamisel saadud loomade erilised omadused võimaldavad toota täiesti ainulaadse maitsega liha. See liha on üks kõige hinnatumaid, eelkõige tänu oma õrnusele, tugevale ja kvaliteetsele maitsele ning eredale värvile, mis ulatub helepunasest purpurpunaseni. Liha omadused on tingitud peamiselt geograafilisest keskkonnast ja toitumistüübist, mis on võimalik tänu sellele, et tõug on suurepäraselt kohanenud geograafilises piirkonnas kasutatavate karjakasvatustavadega, ning tõu eripärast.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Tootespetsifikaadi muudetud versiooniga, mis sisaldab käesolevas muudatuse heakskiitmise taotluses käsitletud muudatusi, saab tutvuda veebisaidil

https://www.mapa.gob.es/es/alimentacion/temas/calidad-diferenciada/pliegodecondicionesavila10062020_tcm30-511997.pdf

(1) ELT L 343, 14.12.2012, lk 1.